Bitcoin kan die aandeelmark breek | Netwerk24
Deur Francois Williams 24 September 2017 13:51
Die bitcoin is 'n virtuele geldeenheid, maar enkele mense het fisieke munte laat munt.
Verbeel jou 'n wêreld waarin jy van enige plek enige aandeel kan koop sonder om via 'n aandelebeurs te werk.
Die waagkapitaalfinansier Vinny Lingham, stigter van Civic.com en medestigter van die nieregeringsorganisasie SiliconCape asook 'n direksielid van die Bitcoin-stigting, sê hy voorsien maatskappye sal mettertyd hul aandele via die blockchain noteer pleks van 'n tradisionele aandelebeurs, en mense sal die aandele dan met bitcoin verhandel.
Die beleggingswêreld kan dus 'n skuif verwag weg van sentrale magspunte na meer desentralisering.
Lingham het by Old Mutual se Tomorrow-beleggingseminaar gesê kunsmatige intelligense en sogenaamde Groot Data kan gebruik word om jou eie beleggingsportefeulje op te bou.
In Suid-Afrika is die aandelemark nie so groot nie, maar daar is meer as 10 000 verskillende aandele op die Nasdaq en New Yorkse aandelebeurs en dis bykans onmoontlik vir 'n mens om al daardie aandele deeglik te ontleed om uit te vind wie is moontlike wenners.
Lingham sê ruimte-tegnologie soos satelliete wat vir meer maatskappye bekostigbaar word, bied ontleders nou toegang tot nuwe soorte inligting om beleggingsgeleenthede te benut. Die insameling van werklike data per satelliet kan byvoorbeeld wys of 'n sekere maatskappy regtig soveel geboue, bedrywighede of bates het as wat hy beweer, of kan uitwys dat 'n maatskappy sit op 'n minerale hulpbron waarvan hy nog nie self weet nie.
Vinny Lingham, entrepreneur en stigter van SiliconCape, sê mense moenie in bitcoin belê as hulle nie weet wat hulle doen nie.Foto: TECHCENTRAL
Lingham sê die kriptogeldeenheid bitcoin het tans 'n markwaarde van $150 miljard, en dit kan teen 2022 op $5 000 miljard staan. Tot $2 miljard se bitcoin word per dag verhandel.
Vusi Thembekwayo, voorsitter en besturende direkteur van die waagkapitaalmaatskappy Watermark Advisory, het by dieselfde paneelbespreking gesê die skuif na 'n kontantlose ekonomie is deel van die nuwe tendense.
Hy was onlangs in Swede, waar daar 'n hele winkelsentrum is wat glad nie enige kontant aanvaar nie. Ezlink, 'n finansiële-tegnologiemaatskappy van Singapoer, werk aan tegnologie waar betalings gedoen word op grond van spraakherkenning.
Op 'n vraag of bitcoin-pryse nie tans in 'n borrel is nie, het Lingham erken hy sal nie nou bitcoin koop nie, maar dit is onafwendbaar dat kriptogeldeenhede die wêreld sal verander.
"Daar was nou al vier borrels in bitcoin - en elke keer is die borrel groter as die vorige een. Dit is deel van die siklus - wanneer die dom geld instroom, stroom die slim geld uit en anders om. Dit is deel van die aard van die tegnologie en 'n natuurlike siklus. Die volgende borrel kan by $20 000 per bitcoin draai."
Hy meen die grootste risiko vir kriptogeldeenhede is "mense wat dit koop terwyl hulle nie weet wat hulle doen nie".
Lingham meen dis die jong mense, millenniërs - kinders van 16 tot 18 - wat tyd het om die nuwe tegnologie te leer en dit te verstaan wat geld gaan maak daaruit. Die ouer mense met gesinne en werk het nie tyd om dit aan te leer nie.